日本國者，倭國之別種也．
以其國在日邊，故以日本為名．
或曰：倭國自惡其名不雅，改為日本．
或云：日本舊小國，併倭國之地．
其人入朝者，多自矜大，不以實對，故中國疑焉．
又云：其國界東西南北各數千里，西界、南界咸至大海，東界、北界有大山為限，山外即毛人之國．
長安三年，其大臣朝臣真人來貢方物，朝臣真人者，猶中國戶部尚書，冠進德冠，其頂為花，分而四散，身服紫袍，以帛為腰帶．
真人好讀經史，解屬文，容止溫雅．
則天宴之於麟德殿，授司膳卿，放還本國．
開元初，又遣使來朝，因請儒士授經．
詔四門助教趙玄默就鴻臚寺教之，乃遺玄默闊幅布以為束修之禮，題云「白龜元年調布」．
人亦疑其偽．
所得錫賚，盡市文籍，泛海而還．
其偏使朝臣仲滿，慕中國之風，因留不去，改姓名為朝衡，仕歷左補闕、儀王友．
衡留京師五十年，好書籍，放歸鄉，逗留不去．
天寶十二年，又遣使貢．
上元中，擢衡為左散騎常侍、鎮南都護．
貞元二十年，遣使來朝，留學生橘逸勢、學問僧空海．
元和元年，日本國使判官高階真人上言：「前件學生，藝業稍成，願歸本國，便請與臣同歸．」
從之．
開成四年，又遣使朝貢．
